32006R1629
L 302/41
JURNALUL OFÍCIAL AL UNIUNII EUROPENE
REGULAMENTUL (CE) NR. 1629/2006 AL COMISIEI
din 31 octombrie 2006
de modificare a Regulamentului (CE) nr. 1010/2006 privind unele măsuri excepționale de sprijinire a pieței în sectorul ouălor și păsărilor în unele state membre
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2771/75 al Consiliului din 29 octombrie 1975 privind organizarea comună a piețelor în sectorul ouălor (1), în special articolul 14 alineatul (1) primul paragraf litera (b),
având în vedere Regulamentul (CEE) nr. 2777/75 al Consiliului din 29 octombrie 1975 privind organizarea comună a piețelor în sectorul cărnii de pasăre (2), în special articolul 14 alineatul (1) primul paragraf litera (b),
întrucât:
(1)
Directiva 93/119/CE a Consiliului (3) privind protecția animalelor în momentul sacrificării sau uciderii definește noțiunile de „sacrificare” și „ucidere”.
(2)
Articolele 4 și 7 din Regulamentul (CE) nr. 1010/2006 al Comisiei (4) nu precizează că „uciderea” animalelor trebuie considerată, de asemenea, ca o măsură excepțională de sprijinire a pieței, la fel ca sacrificarea.
(3)
Luând în considerare, pe de o parte, faptul că statele membre nu au avut timp să țină seama de noțiunea de „ucidere” în legislațiile lor naționale și, pe de altă parte, recenta modificare a Regulamentului (CE) nr. 1010/2006, anumite state membre ar putea întâmpina dificultăți în respectarea termenului prevăzut la articolul 10 din regulamentul menționat anterior pentru a efectua plățile către beneficiarii măsurilor excepționale de sprijinire a pieței, și anume 31 decembrie 2006. Prin urmare, este necesar să se prelungească termenul de plată cu câteva luni.
(4)
Este necesar să se modifice Regulamentul (CE) nr. 1010/2006 în consecință.
(5)
Dispozițiile articolului 14 din Regulamentul (CEE) nr. 2771/75 și ale articolului 14 din Regulamentul (CEE) nr. 2777/75 care prevăd adoptarea măsurilor în cauză sunt în vigoare din 11 mai 2006. Prin urmare, este necesar ca și prezentul regulament să se aplice de la aceeași dată.
(6)
Măsurile prevăzute de prezentul regulament sunt conforme cu avizul Comitetului de gestionare a cărnii de pasăre și a ouălor,
ADOPTĂ PREZENTUL REGULAMENT:
Articolul 1
Regulamentul (CE) nr. 1010/2006 se modifică după cum urmează:
1.
Articolul 4 se modifică după cum urmează:
(a)
Alineatul (1) se înlocuiește cu următorul text:
„(1) Sacrificarea sau uciderea anticipate cu cel puțin 6 săptămâni a unei părți din șeptelul de reproducere pentru a reduce producția de ouă pentru incubație de la codurile NC 0105 92 00, 0105 93 00, 0105 99 10, 0105 99 20, 0105 99 30 și 0105 99 50 sunt considerate măsuri excepționale de sprijinire a pieței în conformitate cu articolul 14 din Regulamentul (CEE) nr. 2777/75, cu condiția, totuși, ca nici un animal să nu fie pus în producție pe amplasamentele respective în această perioadă.”
(b)
Alineatul (2) primul paragraf se înlocuiește cu următorul text:
„Se acordă fiecărui stat membru interesat o compensare pentru sacrificarea sau uciderea anticipate prevăzute la alineatul (1), în limita numărului maxim de animale care figurează în anexa IV și pentru perioada menționată în anexa respectivă.”
2.
Articolul 7 se înlocuiește cu următorul text:
„Articolul 7
(1) Sacrificarea și uciderea anticipate a «puicuțelor pregătite pentru ouat» sunt considerate măsuri excepționale de sprijinire a pieței în conformitate cu articolul 14 din Regulamentul (CEE) nr. 2777/75.
(2) Se acordă fiecărui stat membru interesat o compensare pentru sacrificarea sau uciderea înainte de termen prevăzute la alineatul (1), în limita numărului maxim de animale care figurează în anexa VII și pentru perioada menționată în anexa respectivă.
Nivelul maxim al compensării se stabilește forfetar la 3,2 EUR/puicuță pregătită pentru ouat.”
3.
La articolul 10, data de „31 decembrie 2006” se înlocuiește cu „31 martie 2007”.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 11 mai 2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 31 octombrie 2006.